ANC-vroueliga veroordeel geweld teen vroue deur Uber-bestuurdersArgieffoto Die ANC-vroueliga het Saterdag sommige Uber-bestuurders se gewelddadige optrede teen vroulike passasiers veroordeel en gesê die organisasie beplan om ondersoek in te stel oor die geldigheid van Uber-bedrywighede. “Ons neem kennis van vroue wat deur Uber-bestuurders aangerand is,” het Meokgo Matuba, sekretaris-generaal van die ANC-vroueliga, gesê. “Sake wat teen Uber-bestuurders by die Suid-Afrikaanse Polisiediens aanhangig gemaak is, sluit ontvoering, roof en seksuele aanranding in.” Sy maan alle Suid-Afrikaners om saam te werk om teen die gewelddadige optrede van die Uber-bestuurders op te tree. “Geweld raak almal en alles moet gedoen word om gewelddadige optrede, teen veral vroue, te bekamp. Ons doen ŉ beroep op vroue om bedag te wees wanneer hulle van hierdie diens gebruik maak. Die ANC-vroueliga sal met die minister van vervoer vergader om Uber en die geldigheid van sy bedrywighede in Suid-Afrika ernstig te ondersoek. Die ANC-vroueliga sal die polisie-ondersoek en die regsprosesse van alle sake teen Uber-bestuurders monitor,” het Matuba bygevoeg.